Príloha č.1 k notifikácii o zmene, ev. č. 2017/01812-Z1B

Schválený text k rozhodnutiu o zmene, ev. č.: 2018/01417-ZME



Písomná informácia pre používateľa

COLDREX HORÚCI NÁPOJ CITRÓN S MEDOM
750 mg/10 mg/60 mg prášok na perorálny roztok

paracetamol, fenylefrínium-chlorid, kyselina askorbová

Pozorne si prečítajte celú písomnú informáciu predtým, ako začnete užívať tento liek, pretože obsahuje pre vás dôležité informácie.
· Vždy užívajte tento liek presne tak, ako je to uvedené v tejto písomnej informácii alebo ako vám povedal váš lekár alebo lekárnik. 
· Túto písomnú informáciu si uschovajte. Možno bude potrebné, aby ste si ju znovu prečítali.
· Ak potrebujete ďalšie informácie alebo radu, obráťte sa na svojho lekárnika.
· Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Pozri časť 4.
· Ak sa do 3 dní nebudete cítiť lepšie alebo sa budete cítiť horšie, musíte sa obrátiť na lekára.

V tejto písomnej informácii sa dozviete: 
1. 	Čo je COLDREX HORÚCI NÁPOJ CITRÓN S MEDOM a na čo sa používa
2. 	Čo potrebujete vedieť predtým, ako užijete COLDREX HORÚCI NÁPOJ CITRÓN S MEDOM
3.	Ako užívať COLDREX HORÚCI NÁPOJ CITRÓN S MEDOM
4.	Možné vedľajšie účinky
5. 	Ako uchovávať COLDREX HORÚCI NÁPOJ CITRÓN S MEDOM
6. 	Obsah balenia a ďalšie informácie


1. Čo je COLDREX HORÚCI NÁPOJ CITRÓN S MEDOM a na čo sa používa  

Tento liek obsahuje nasledujúce účinné látky:
· Paracetamol, ktorý je liekom proti bolesti (analgetikum), vrátane bolesti hlavy, svalov a kĺbov, bolesti v hrdle, a tiež znižuje teplotu pri horúčke (antipyretikum). 
· Kyselina askorbová (vitamín C), ktorá pomáha nahradiť vitamín C, ku ktorého úbytku môže dôjsť v počiatočných štádiách prechladnutia a chrípky.
· Fenylefrínium-chlorid je dekongestívum (látka znižujúca prekrvenie nosovej sliznice), ktoré sa používa na zníženie opuchu nosovej sliznice, uvoľňuje upchatý nos a vedľajšie nosové dutiny, aby uľahčil dýchanie.

COLDREX HORÚCI NÁPOJ CITRÓN S MEDOM je určený na krátkodobú liečbu príznakov chrípky a akútnych zápalov horných dýchacích ciest, vrátane horúčky, bolesti hlavy, bolesti v hrdle, bolesti kĺbov a svalov, upchatého nosa, zápalu vedľajších nosových dutín a s ním spojenú bolesť a akútnej katarálne nádchy.

COLDREX HORÚCI NÁPOJ CITRÓN S MEDOM je určený pre dospelých a dospievajúcich od 15 rokov s telesnou hmotnosťou nad 50 kg.


2. Čo potrebujete vedieť predtým, ako užijete COLDREX HORÚCI NÁPOJ CITRÓN S MEDOM 

Neužívajte COLDREX HORÚCI NÁPOJ CITRÓN S MEDOM ak:
· ste alergický na paracetamol, fenylefrínium-chlorid, kyselinu askorbovú (vitamín C) alebo na ktorúkoľvek z ďalších zložiek tohto lieku (uvedených v časti 6).
· máte závažne vysoký krvný tlak (hypertenziu);
· máte závažne zvýšenú funkciu štítnej žľazy (hypertyreóza);
· máte zriedkavý nádor nadobličiek (feochromocytóm);
· máte glaukóm s uzavretým uhlom (vysoký tlak vo vnútri oka);
· máte závažnú poruchu funkcie pečene;
· máte akútnu hepatitídu;
· užívate alebo ste užívali počas posledných 14 dní antidepresíva nazývané inhibítory monoaminooxidázy (IMAO);
· užívate tricyklické antidepresíva, ako je imipramín a amitriptylín;
· užívate beta-blokátory a ďalšie antihypertenzíva (lieky na zníženie krvného tlaku) vrátane debrizochínu, guanethidínu, reserpínu a metyldopy;
· užívate iné prípravky na prechladnutie, chrípku alebo dekongestíva obsahujúce sympatomimetické amíny (napr. fenylefrín).

Vzhľadom na obsah liečiv sa nesmie podávať deťom a dospievajúcim do 15 rokov.

Upozornenia a opatrenia

Predtým, ako začnete užívať COLDREX HORÚCI NÁPOJ CITRÓN S MEDOM, obráťte sa na svojho lekára alebo lekárnika, ak máte niektorý z nasledujúcich zdravotných problémov:
· poruchu funkcie obličiek, zlyhanie obličiek;
· miernu až stredne závažnú poruchu funkcie pečene;
· pravidelne konzumujete alkohol (chronický alkoholizmus);
· máte Gilbertov syndróm (dedičná porucha metabolizmu žlčového farbiva prejavujúca sa ako žltačka);
· máte obehové poruchy ako je stav nazývaný Raynaudov fenomén, ktorý je dôsledkom zlého krvného obehu v prstoch na rukách a nohách;
· užívate lieky, ktoré ovplyvňujú funkciu pečene;
· máte nedostatok enzýmu glukóza-6-fosfát dehydrogenázy alebo nedostatok glutatiónu (antioxidant tvoriaci sa v tele a odvádzajúci škodlivé látky z tela);
· máte poruchu, ktorá spôsobuje, že červené krvinky sú ničené rýchlejšie, než je rýchlosť ich tvorby (hemolytická anémia);
· trpíte dehydratáciou;
· trpíte chronickou podvýživou;
· vážite menej ako 50 kg;
· máte problémy s močením, prejavujúce sa zadržiavaním moču alebo zväčšenú prostatu;
· máte astmu a ste citlivý na kyselinu acetylsalicylovú.

· Počas užívania tohto lieku nepoužívajte žiadny iný prípravok s obsahom paracetamolu.

Vzhľadom na riziko nezvratného poškodenia pečene je potrebné v prípade predávkovania vyhľadať okamžitú lekársku pomoc, aj keď sa pacient cíti dobre.

Deti a dospievajúci
Nepodávajte tento liek deťom a dospievajúcim do 15 rokov.

Iné lieky a COLDREX HORÚCI NÁPOJ CITRÓN S MEDOM

Ak teraz užívate alebo ste v poslednom čase užívali, či práve budete užívať ďalšie lieky, povedzte to svojmu lekárovi alebo lekárnikovi.

Počas užívania tohto lieku neužívajte žiadny iný prípravok s obsahom paracetamolu a dekongestíva (lieky na zníženie opuchu nosnej sliznice).

Predtým, ako začnete užívať COLDREX HORÚCI NÁPOJ CITRÓN S MEDOM, je potrebné sa poradiť s lekárom, ak užívate niektorý z nasledujúcich liekov:
· probenecid, ktorý sa bežne používa na liečbu dny;
· lieky na liečbu vysokej hladiny cholesterolu v krvi, ako je kolestyramín;
· lieky na liečbu nevoľnosti a vracanie, ako je metoklopramid alebo domperidón;
· lieky na zníženie zrážanlivosti krvi, napr. warfarín;
· antibiotikum chloramfenikol;
· zidovudín, liek používaný na liečbu infekcií HIV a AIDS;
· lieky na liečbu tuberkulózy, ako je izoniazid alebo rifampicín;
· lieky na liečbu epilepsie, ako je fenobarbital alebo lamotrigín;
· kyselina acetylsalicylová alebo iné nesteroidné protizápalové lieky;
· lieky na liečbu srdcových alebo obehových ťažkostí alebo na zníženie krvného tlaku, ako je digoxín;
· [bookmark: _GoBack]lieky na liečbu migrény, ako je ergotamín a metysergid;
· ďalšie prípravky, ktoré ovplyvňujú funkciu pečene;
· flukloxacilín (antibiotikum) z dôvodu závažného rizika abnormalít krvi a tekutín (metabolická acidóza s vysokou aniónovou medzerou), ktorá sa musí urýchlene liečiť, a ktorá sa môže vyskytnúť najmä v prípade ťažkej poruchy funkcie obličiek, sepsy (keď baktérie a ich toxíny kolujúce v krvi vedú k poškodeniu orgánov), podvýživy, chronického alkoholizmu a ak sa užívajú maximálne denné dávky paracetamolu.

COLDREX HORÚCI NÁPOJ CITRÓN S MEDOM a jedlo a nápoje

Počas užívania COLDREX HORUCI NÁPOJ CITRÓN S MEDOM sa nesmie konzumovať alkohol. Dlhodobá konzumácia alkoholu významne zvyšuje riziko poškodenia pečene. Ak máte problémy s pitím alkoholu, poraďte sa pred začiatkom liečby s lekárom.
Liek sa môže podávať nezávisle od jedla.

Tehotenstvo , dojčenie a plodnosť

Ak ste tehotná alebo dojčíte, ak si myslíte, že ste tehotná alebo ak plánujete otehotnieť, poraďte sa so svojím lekárom alebo lekárnikom predtým, ako začnete užívať tento liek.

Liek nie je vhodné užívať počas tehotenstva. Dojčiace ženy môžu liek užívať len na odporučenie lekára.

Vedenie vozidiel a obsluha strojov

Liečivá v COLDREX HORÚCI NÁPOJ CITRÓN S MEDOM nespôsobujú ospalosť.
COLDREX HORÚCI NÁPOJ CITRÓN S MEDOM môže spôsobovať závraty. Ak vám liek spôsobuje závraty, nesmiete viesť vozidlá alebo obsluhovať stroje.

COLDREX HORÚCI NÁPOJ CITRÓN S MEDOM obsahuje aspartám, sacharózu a sodík

Tento liek obsahuje 50 mg aspartámu, ktorý je zdrojom fenylalanínu. Môže byť škodlivý, ak máte fenylketonúriu (skratka PKU z anglického phenylketonuria), zriedkavú genetickú poruchu, pri ktorej sa hromadí látka fenylalanín, pretože telo ju nevie správne odstrániť.

Obsahuje 2,5 g sacharózy. To je potrebné vziať do úvahy u pacientov s cukrovkou. Ak vám váš lekár povedal, že neznášate niektoré cukry, kontaktujte svojho lekára pred užitím tohto lieku.

Liek obsahuje 120 mg sodíka (hlavná zložky kuchynskej/stolovej soli) v jednom vrecku. To sa rovná 6 % odporúčaného maximálneho denného príjmu sodíka v potrave pre dospelú osobu. 


3. Ako užívať COLDREX HORÚCI NÁPOJ CITRÓN S MEDOM

Vždy užívajte tento liek presne tak, ako je to uvedené v tejto písomnej informácii alebo ako vám povedal váš lekár alebo lekárnik. Ak si nie ste niečím istý, overte si to u svojho lekára alebo lekárnika.

[bookmark: _Hlk96336399]Odporúčaná dávka
Dospelí a dospievajúci od 15 rokov s telesnou hmotnosťou nad 50 kg:
1 vrecko každých 4-6 hodín, podľa potreby.
Medzi dávkami je potrebné dodržiavať minimálny interval 4 hodiny.
Maximálna jednotlivá dávka je 1 vrecko. Neužíva sa viac ako 4 vrecká počas 24 hodín. Neprekračujte odporučené dávkovanie.

Deti a dospievajúci do 15 rokov
Vzhľadom na obsah liečiva liek sa nemá používať pre deti a dospievajúcich do 15 rokov.

Spôsob podávania
Liek je určený na perorálne podanie (podanie ústami).
Obsah 1  vrecka vysypte do pohára alebo šálky a zalejte horúcou vodou (približne 125 ml). Dobre premiešajte, kým sa prášok nerozpustí. V prípade potreby pridajte, podľa chuti môžete prisladiť medom alebo cukrom a teplý roztok vypite.

Užívanie vyšších než odporučených dávok môže viesť k riziku závažného poškodenia pečene.

Ak nedôjde do 3 dní k zlepšeniu príznakov ochorenia alebo sa naopak ťažkosti zhoršia, vyskytnú sa nové príznaky alebo neobvyklé reakcie, poraďte sa o ďalšej liečbe s lekárom.
Bez porady s lekárom neužívajte tento liek dlhšie ako 7 dní.

Ak užijete viac lieku COLDREX HORÚCI NÁPOJ CITRÓN S MEDOM ako máte
Vo všetkých prípadoch podozrenia na predávkovanie alebo náhodného požitia lieku dieťaťom ihneď vyhľadajte lekára alebo najbližšie zdravotnícke zariadenie. Ukážte im použité balenie a túto písomnú informáciu. Predávkovanie paracetamolom môže spôsobiť vážne poškodenie až zlyhanie funkcie pečene. V prípade predávkovania je nevyhnutná okamžitá lekárska pomoc, aj keď nie sú prítomné žiadne príznaky predávkovania. Počiatočné príznaky predávkovania môžu zahŕňať bledú pokožku, nevoľnosť, vracanie a bolesti brucha.

Ak zabudnete užiť COLDREX HORÚCI NÁPOJ CITRÓN S MEDOM
Užite jednu dávku hneď, ako si spomeniete. Neužívajte dvojnásobnú dávku, aby ste nahradili vynechanú dávku. Neužívajte viac ako 1 dávku počas 4 hodín.

Ak máte akékoľvek ďalšie otázky týkajúce sa použitia tohto lieku, opýtajte sa svojho lekára alebo lekárnika. 


4. Možné vedľajšie účinky 

Tak ako všetky lieky, aj  tento liek môže spôsobovať vedľajšie účinky, hoci sa neprejavia u každého.

Ak sa u Vás vyskytne niektorý z nasledujúcich nežiaducich účinkov alebo sa stane niečo neobvyklé, okamžite prestaňte liek užívať a poraďte sa s lekárom alebo lekárnikom.

Pri užívaní COLDREXU HORÚCI NÁPOJ CITRÓN S MEDOM sa môžu vyskytnúť nasledujúce vedľajšie účinky (zoradené podľa frekvencie výskytu):

Zriedkavé (môžu postihovať menej ako 1 z 1000 osôb) a môžu sa prejaviť ako:
· Alergické reakcie (sprevádzané svrbením, výsypom – urtikária, alergická dermatitída), anafylaktický šok (prudká a závažná alergická reakcia);
· Zmeny v krvi, ktoré môžu zvýšiť náchylnosť na krvácanie (poruchy krvných doštičiek), poruchy kmeňových buniek;
· Problémy s dýchaním, ktoré sú pravdepodobnejšie, ak ste ich už predtým mali pri užívaní iných liekov proti bolesti, ako je aspirín (kyseliny acetylsalicylová) alebo iných nesteroidných protizápalových liekov ako napr. ibuprofén;
· Bolesť brucha;
· Hnačka;
· Nevoľnosť (pocit na vracanie);
· Vracanie;
· Zvýšený tlak vo vnútri oka (glaukóm s uzavretým uhlom);
· Rozšírené zrenice;
· Opuch;
· Porucha funkcie pečene, zlyhanie pečene, žltačka, nekróza pečene;
· Vyrážka, začervenanie pokožky, potenie;
· Problémy s močením, sťažené močenie alebo zadržiavanie moču (najmä u pacientov s problémami odtoku moču vzhľadom na iné ochorenie napr. zväčšenie prostaty);
· Predávkovanie a otrava.

Veľmi zriedkavé (môžu postihovať menej ako 1 z 10000 osôb): 
· Závažné kožné reakcie z precitlivenosti vrátane vyrážky, svrbenia, opuchu a začervenania oblastí kože, niekedy s dýchavičnosťou alebo opuchom úst, pier, jazyka, hrdla alebo tváre, pľuzgiermi a odlupovaním kože sprevádzanej postihnutím slizníc.

Neznáme (častosť sa nedá odhadnúť z dostupných údajov)
· Zvýšený krvný tlak, palpitácie (búšenie srdca), zrýchlená srdcová činnosť;
· Ťažkosti so spánkom (nespavosť);
· Nervozita;
· Bolesť hlavy;
· Závrat.

Hlásenie vedľajších účinkov
Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Vedľajšie účinky môžete hlásiť aj priamo na národné centrum hlásenia uvedené v Prílohe V. Hlásením vedľajších účinkov môžete prispieť k získaniu ďalších informácií o bezpečnosti tohto lieku.


5. Ako uchovávať COLDREX HORÚCI NÁPOJ CITRÓN S MEDOM

Tento liek uchovávajte mimo dohľadu a dosahu detí.
Tento liek nevyžaduje žiadne zvláštne podmienky na uchovávanie.

Neužívajte tento liek po dátume exspirácie, ktorý je uvedený na škatuľke a vrecku po EXP. Dátum exspirácie sa vzťahuje na posledný deň v danom mesiaci.

Nelikvidujte lieky odpadovou vodou alebo domovým odpadom. Nepoužitý liek vráťte do lekárne. Tieto opatrenia pomôžu chrániť životné prostredie.


6. Obsah balenia a ďalšie informácie 

Čo COLDREX HORÚCI NÁPOJ CITRÓN S MEDOM obsahuje

· Liečivá sú paracetamol 750 mg, fenylefrínium-chlorid 10 mg, kyselina askorbová obalená etylcelulózou 61,5 mg (to zodpovedá 60 mg kyseliny askorbovej).

· Ďalšie zložky sú bezvodá kyselina citrónová, dihydrát sodnej soli sacharínu , citrónan sodný, citrónová príchuť PHS-163671, tekutá medová príchuť, karamelové farbivo, kukuričný škrob, aspartám, sacharóza.

Ako vyzerá COLDREX HORÚCI NÁPOJ CITRÓN S MEDOM a obsah balenia

COLDREX HORÚCI NÁPOJ CITRÓN S MEDOM je béžový až svetlohnedý prášok s vôňou citróna a medu na prípravu perorálneho roztoku.
K dispozícii je v jednodávkových vreckách. Jedno vrecko obsahuje 5 g prášku. 
Veľkosť balenia: 1, 3, 5, 6, 10 alebo 12 vreciek v škatuľke.

Na trh nemusia byť uvedené všetky veľkosti balenia.

Držiteľ rozhodnutia o registrácii a výrobca

Držiteľ rozhodnutia o registrácii
OMEGA PHARMA a.s., Vídeňská 188/119d, 619 00 Brno – Dolní Heršpice, Česká republika

Výrobca
Omega Pharma International NV, Venecoweg 26, Nazareth, 9810, Belgicko

Táto písomná informácia bola naposledy aktualizovaná vo februári 2023.

